ગુસ્સે થવાનો દેખાવ કરતાં ઓસ્કરે કેદીને ગુનાની રાત્રે ખરેખર શું બન્યું હતું તેનું ચોક્કસ વિવરણ આપવા માટે હુકમ કર્યો. મશીનને શરૂ કરવાની તૈયારી કરવાની વાતથી ડ્રેસનરે શરૂઆત કરી. તેની ગોઠવણ, કંટ્રોલનું ડ્રાય રન, પાવરને સ્વિચ-ઓન કરવું, અચાનક એન્જિનની ઝડપ વધી જવી, મશીનનું તૂટી જવું… જેમ-જેમ ડ્રેસનર બોલતો જતો હતો તેમ-તેમ હેર શિન્ડલરની બેચેની વધતી ગઈ, અને એ આ છોકરાની સામે ડોળા કાઢવા લાગ્યો! ડ્રેસનર જ્યારે પોતે એકાદ કંટ્રોલમાં કરેલા ફેરફાર બાબતે બોલવા લાગ્યો, ત્યારે શિન્ડલરે તેને રોકી લીધો. તેની મૂઠ્ઠીઓ ભીંસાઈ ગઈ, અને તેની આંખો ચમકવા લાગી. શું કહ્યું તેં? એણે એ છોકરાને પૂછ્યું.